Nos Robertus primogenitus comitis Flandrie, comes Nivernensis, notum facimus quod cum apud Estans subtus Perreriam convenissemus cum illustrissimo Roberto, duce Burgundie, super quibusdam tractaturi, ac ibidem nos venerabilis pater et dominus noster Jacobus, Dei gratia Eduensis episcopus, mera liberalitate recepit ibidem homagium quod sibi facere tenebamur, cum nos ad ipsum in terram suam, non ipse ad nos, propter hoc accedere teneremur, et quia nolumus per hoc ipsi episcopo vel ejus successoribus prejudicium generari, presentes litteras episcopo predicto, sigillo nostro, dedimus sigillatas. Actum apud Estans, in octabis beati Andree apostoli, anno Domini Mº CCº LXXXº tercio.